Swart Maandag teen plaasmoorde 30 Julie 2018
Ditsem Nuus het berig ontvang dat komende Maandag, in die lig van die jongste en voortdurende grusame plaasmoorde en aanvalle, weer 'n nasionale protesaksie beplan word, weer onder die banier van Swart Maandag. Bevestiging van die inligting kon nog nie geverifieer word nie, maar daar is wel berig dat te Bloemfontein die bymekaarkomplek komende Maandag die Windmill Casino om 07:00 is. Vir meer besonderhede kan dr. Jann Schlebusch geskakel word by 072 959 3214 of jann.schlebusch@gmail.com.
Die ANC in Gauteng het geskok met die gehalte van persone, of gebrek daaraan, wat verlede week verkies is op sy provinsiale uitvoerende komitee (PUK). Eerstens is die omstrede LUR vir Onderwys, Panyaza Lesufi, bekend of berug vir sy hatige uitsprake jeens Afrikaanse skole en blankes in die algemeen, verkies tot adjunk-voorsitter. Lesufi het die afgelope vier jaar nie minder nie as 60 Afrikaanse skole in Gauteng geteiken om te probeer om hule te dwing om na dubbelmedium oor te skakel. Dit was so erg dat die VF Plus hieroor 'n klag by die SAPD ingedien het teen Lesufi oor verbreking van artikel 29 van die Grondwet.
Lesufi het vroeër ook 'n pleidooi gelewer dat die ANC 'n werksverhouding met die jongste politieke bewegings moet aanknoop wat insluit die EFF en Black First Land First. Hy sê dat werksverhoudinge tussen die ANC en sosialistiese politieke partye onvermydelik is.
Voorts is die twee hoogsomstrede persone Qedani Mahlangu en Brian Hlongwa ook tot die PUK verkies. Mahlangu was destyds Gauteng LUR vir Gesondheid met die Life Esidimeni-skandaal waarin nagenoeg 144 pasiënte gesterf het. Op sy beurt het Hlongwa toe hy vroeër LUR vir Gesondheid was, korrupsie van nagenoeg R1,2 miljard gepleeg.
"NGV beteken Nasionale Gesondheidsverwoesting"
Die bekende Christen-aktivis en direkteur van The Family Policy Institute, Errol Naidoo, sê hy het 'n Goddelike visie ontvang om hom te beywer vir meer wergebore Christene in die Parlement en dat hy vir doeleindes daarvan besluit het om sy gewig by die ACDP in te gooi. In reaksie het die ACDP o.l.v. dr. Kenneth Meshoe, bygestaan deur Steve Swart en Cheryllyn Dudley besluit om die party ingrypend te herstruktureer en te herposisioneer met die doelwit om in 2019 die derde grootste politieke party in die Parlement te word.
As sulks beplan die ACDP om die ruimte in te neem wat tans deur die EFF beset word en sodoende die haat, rassisme en verdeling van die EFF te vervang met geregtigheid, waarheid, versoening en nasiebou. Daar word geglo dat dit moontlik is omdat meer as 1,5 miljoen Christen-burgers oor die afgelope vier jaar gebid het vir 'n Godvresende parlement en vir meer Christelike mans en vroue in die regering.
Indien hierdie aantal Christene in 2019 vir die ACDP stem, sal dit die huidige 3 ACDP LP's laat aangroei tot 30 plus. Naidoo sê dat hy tot hierdie visie gekom het nadat hy en sy vrou gevas en gebid het.
Die ACDP het ook besluit om die noodsaaklike kundigheid van 'n mediakonsultant en sosiale media-deskundige in te kry om die party met sy verkiesingsveldtog te help. Voorts word die webtuiste en ander sosiale mediaplatforms van die ACDP herstruktureer sodat dit glad en doeltreffend by die groter sosiale mediaveldtog kan aansluit, terwyl geldinsamelingstrategieë ook hervorm word.
Vir meer besonderhede, kontak Naidoo by enaidoo@familypolicyinstitute.com.
'n Navorsingsverslag van die Helpende Hand Studiefondssentrum toon aan die hand van die moontlikheid om werk te kry en wat vergoeding betref, is die volgende die topvyf studierigtings in SA:
Informatika:Die 3% van studente wat informatika bestudeer het, het die vinnigste werk gekry, is die gemaklikste in hulle werkplek en hul salaris het die vinnigste gegroei. Gemiddelde beginsalaris: R8 333 p.m.
Beroepsopleiding: Beroeps- en ambagsopleiding is deur 23% van die studente as loopbaan gekies. Hulle het gemiddeld drie maande na afstudering werk gekry. Studente wat deur Sol-Tech studeer het, was die uitskieters met 'n gemiddelde beginsalaris van R22 000 per maand en 'n hoë plasingsyfer. Gemiddelde beginsalaris: R7 653 p.m.
Finansiële en Bestuursrekeningkunde:14% van die kandidate het 'n kwalifikasie in finansiële en bestuursrekeningkunde behaal. Hierdie studente het gemiddeld binne drie maande na hul kwalifikasie werk gekry. Gemiddelde beginsalaris: R9 044 p.m.
Gesondheidswetenskappe: Ongeveer 10% van die studente het in die gesondheidswetenskappe gestudeer, soos mediese dokters, verpleegpersoneel, terapeute en laboratoriumpersoneel en het gemiddeld drie tot vier maande geneem om hul eerste werk te kry.G emiddelde beginsalaris: R13 125 p.m.
Veeartsenykunde: Alhoewel slegs 2% van die studente hierin studeer het, het bykans al hierdie 'n werkaanbod gehad voordat hulle afstudeer het. Gemiddelde beginsalaris: R19 166 p.m.
Navorsingsresultate is ook t.o.v. ander studierigtings behaal, maar genoemde vyf is die uitstaandes. Die Helpende Hand Studiefondssentrum bied het oor die afgelope 10 jaar R156 miljoen bestee om 4 230 behoeftige studente se studies aan tersiêre instansies in SA moontlik te maak.
Inteken op DitsemBlits: Nou makliker en vinniger
Ditsem Nuus het vir inteken op die DitsemBlits nou d.m.v. PayFast 'n nog makliker en vinniger metode ingestel. Dit is letterlik net die druk van 'n paar knoppies en daar is jy ingeteken @ slegs R240 per jaar – kliek hier daarvoor.
DitsemBlits as elektroniese nuuspakket bestaan uit daaglikse Nuushooftrekke en 'n weeklikse Nuusbulletin - alles gefokus op nuus wat saakmaak vir die Afrikaner van vandag, veral in die kritieke tye waarin ons leef.
Die ander nuus wat die saketoneel oorheers is die Bekendmaking van die finansiële resultate van Eskom as nasionale kragvoorsiener en wat daarop dui dat die instansie wankel. In die eerste plek het Eskom die afgelope boekjaar 'n verlies van R2,4 miljard gely, teenoor 'n wins van R888 miljoen in die vorige jaar. Skuld het tot R386,67 miljard gestyg teenoor R327,55 miljard 'n jaar gelede. Totale laste beloop R568 miljard.
Onreëlmatige besteding sedert 2012 het die verbysterende bedrag van R19,6 miljard bedra – verlede jaar was hierdie syfer "slegs" R3 miljard. Die totale werknemers van Eskom is 48 628, waarvoor in die laaste boekjaar salarisse en voordele R29 miljard betaal is.
In 'n latere mediaverklaring het die ANC uit Luthuli Huis self te kenne gegee dat hierdie toedrag van sake met Eskom glad nie volhoubaar is nie en dat oorweeg word om die staatsmaatskappy in drie eenhede op te deel en te bedryf. Van die kant van die privaatsektor word aangedring op die privatisering van Eskom, asook versnelling van die ontwikkeling van alternatiewe energiebronne.
Israel nou amptelik Joodse volkstaat
Die Israelse parlement het verlede week 'n omstrede wet aanvaar waarin Israel as 'n staat van die Joodse volk beskryf word, met 62 lede wat ten gunste gestem het en 55 daarteen. Eerste minister Netanyahu het dit 'n "historiese oomblik" in die geskiedenis van Sionisme en die staat Israel bestempel.
Hy het daarop gewys dat die vyande van Israel die land met sy inwoners so intens beveg dat dit nodig is om 'n wet te aanvaar waarin die Israelse volk en burgerskap duidelik omskryf word. Die wet bepaal verder dat Jerusalem die hoofstad van Israel is, dat hoewel die Joodse kalender van toepassing in die land is, die Westerse Gregoriaanse kalender ook gebruik word en dat spesifiek bepaal word watter dae as feesdae, rusdae en amptelike vakansiedae gehou moet word. Daar word ook met die wet 'n einde gemaak aan die gelykstelling van Hebreeus en Arabies.
Alternatiewe staatsbestel vir Afrikaner noodsaaklik
Met die daaglikse uitmoor van blankes in hul wonings en op ander plekke, die gejil van swart radikales oor grondgryp en die enorme opstapeling van anti-blanke wetgewing – in effek 'n onverklaarde burgeroorlog teen blankes – gesien tesame met die geweldige agteruitgang van infrastruktuur en staatsbestuur in die land, is daar vir die Afrikaner as volk net een volhoubare alternatief en dit is alternatiewe staatsbestel te ontwikkel. Dit is in alle opsigte 'n mondvol, maar ons sê dit is die weg wat voortaan daadwerklik gegaan moet word.
Oor die detail hiervan kan natuurlik gedebatteer word, maar ons sê dit is nou die tyd van groot dink en doen – alles stapsgewys langs grondwetlike en volkeregtelike weg.
Gees van entrepreneurskap
Die gees van entrepreneurskap – van opstaan en iets doen omtrent jou lot – blyk uit hierdie videogreep en kan daaruit moed geskep word.